Broj: 711-I-2449-M-280/22-02-24

Zagreb, 27. svibnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Davorina Ivanjeka, Tončice Božić i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Klaudie Barčot, članice Uprave trgovačkog društva SANITAT DUBROVNIK d.o.o. za komunalne djelatnosti**,za davanjem mišljenja Povjerenstva, na 173. sjednici, održanoj 27. svibnja 2022., daje sljedeće:

**MIŠLJENJE**

1. **Obveznica Klaudia Barčot, članica uprave trgovačkog društva SANITAT DUBROVNIK d.o.o. za komunalne djelatnosti, ne može uz plaću za obnašanje navedene javne dužnosti primati naknadu troškova sistematskog pregleda od strane trgovačkog društva u kojem obnaša dužnost, jer se ne radi o stvarnim troškovima obnašanja javne dužnosti i isto bi predstavljalo primitak dodatne naknade za poslove obnašanja javne dužnosti, što je obveznicima zabranjeno člankom 7. stavkom 1. točkom d) ZSSI-a.**
2. **Obveznica bi mogla konzumirati policu dodatnog zdravstvenog osiguranja s uključenim preventivnim sistematskim pregledom u dijelu koji je uplaćen prije nego što je postala obveznik ZSSI/21-a, a novu policu bi mogla konzumirati kao i ostali zaposlenici trgovačkog društva SANITAT DUBROVNIK d.o.o. za komunalne djelatnosti ukoliko obveznica sama plati iznos od 1.235,00 kn, koliko iznosi premija po radniku temeljem Ugovora o dobrovoljnom zdravstvenom osiguranju koje je zaključilo navedeno trgovačko društvo.**
3. **Obveznica Klaudia Barčot u imovinskoj kartici dužna je navesti realnu tržišnu vrijednost nekretnine stečene po pravnom poslu nastalom prije nego je postala obveznik ZSSI/21-a, neovisno o činjenici što je u kupoprodajnom ugovoru navedena veća cijena nekretnine.**

Obrazloženje

Zahtjev za davanjem mišljenja Povjerenstva podnijela je Klaudia Barčot, članica Uprave trgovačkog društva SANITAT DUBROVNIK d.o.o. za komunalne djelatnosti. U knjigama ulazne pošte Povjerenstva zahtjev je zaprimljen 20. svibnja 2022. pod poslovnim brojem 711-U-5400-M-280/22-01-1, povodom kojeg se vodi predmet broj M-280/22.

Člankom 3. stavkom 1. točkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu odredbi navedenog Zakona.

Uvidom u sudski registar Trgovačkog suda u Dubrovniku, utvrđeno je da su osnivači trgovačkog društva Sanitat Dubrovnik d.o.o. za komunalne djelatnosti Grad Dubrovnik, Općina Dubrovačko primorje, Općina Janjina, Općina Konavle, Općina Ston, Općina Trpanj, Općina Župa Dubrovačka i Općina Orebić. Uvidom u Registar obveznika kojeg ustrojava i vodi Povjerenstvo, utvrđeno je da je Klaudia Barčot od 15. prosinca 2021. godine članica Uprave trgovačkog društva Sanitat d.o.o. za komunalne djelatnosti. Slijedom navedenog Klaudia Barčot kao članica uprave navedenog trgovačkog društva dužna je pridržavati se odredbi ZSSI/21-a.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznica u zahtjevu za mišljenjem navodi da je 25.01.2022. godine trgovačko društvo Sanitat Dubrovnik d.o.o. raspisalo Javni poziv za prikupljanje ponuda za nabavu kredita za financiranje projekta Rekonstrukcije tržnice Gruž u Dubrovniku u iznosu od 2.500.000,00 EUR-a, odnosno za financiranje projekta Rekonstrukcije tržnice Gruž u Dubrovniku u iznosu od 18.500.000,00 HRK. Na poziv za dostavu ponuda u valuti HRK javilo se 5 poslovnih banaka, dok su se na javni poziv za prikupljanje ponuda u valuti EUR javile 4 poslovne banke te je Stručno tročlano povjerenstvo pregledalo dostavljene ponude za obje valute, iste rangiralo po zadanim kriterijima i dana 02.03.2022. dalo prijedlog za donošenje Odluke o odabiru najpovoljnije ponude, s obrazloženjem.

Nadalje navodi da je najpovoljnijom ponudom za obje valute ocijenjena ponuda Zagrebačke banke d.d., koja je bila poslodavac obveznice do 15.07.2021, jer je obveznica od 01.04.2019. godine bila zaposlena na poziciji bankara za trezorsko poslovanje/obiteljski bankar.

Navodi da je 03.03.2022. donesena Odluka o odabiru najpovoljnije ponude s ponuditeljem Zagrebačka banka d.d. koju je obveznica potpisala, imajući u vidu da u društvu Sanitat Dubrovnik d.o.o. za komunalne djelatnosti nema druge osobe ovlaštene za zastupanje i donošenje odluka.

Zaključno postavlja upit je li bila u potencijalnom sukobu interesa, te traži preporuku za daljnje postupanje.

Obveznica također iznosi da je na edukaciji Povjerenstva navedeno da kao čelna osoba društva ne smije primati naknadu za dodatno osiguranje, te da društvo Sanitat Dubrovnik d.o.o. za komunalne djelatnosti ima sklopljen Ugovor o dobrovoljnom zdravstvenom osiguranju s uključeni preventivnim sistematskim pregledom od 15.08.2021. godine s trajanjem 01.09.2021.- 01.09.2023. godine, koji obuhvaća sve zaposlenike, te da se plaćanja vrše 15.08.2021. i 15.08.2022. Navodi da je na dužnost stupila 21.09.2021. godine te traži mišljenje Povjerenstva može li koristiti dodatno zdravstveno osiguranje iz navedene police s obzirom na datum sklapanja i njezino trajanje, te na koji način bi se sistematski pregled trebao regulirati imajući u vidu pravila zaštite na radu i obveze poslodavca, odnosno smije li kao zaposlenica društva istom platiti 1.235,00 HRK, koliko iznosi premija po radniku, kako bi bila uključena u policu za drugu ugovarateljnu godinu, jer je prva godina plaćena.

Obveznica u zahtjevu navodi da ima nekretninu kupljenu po principu ključ u ruke financirano kreditom Zagrebačke banke d.d,, koji uredno podmiruje, kao i da je zgrada završena i etažirana, dokumentacija je uredna u pogledu zemljišnih knjiga, ali nekretnina nije dovedena u funkciju za stanovanje (ključ u ruke) već se nalazi u roh bau stanju (zatvoreni su otvori, nedostaje parket, keramika itd., što je bila obveza prodavatelja). Navodi da ima sudsku presudu u svoju korist kojom se pravnom subjektu nalaže dovođenje objekta u stanje kako je navedeno u kupoprodajnom ugovoru te da se izvrši i prenamjena objekta, jer je isti u zemljišnim knjigama apartman, dok se u ugovoru navodi stan.

Obveznica postavlja upit kako situaciju navesti u imovinskoj kartici, točnije koju vrijednost imovine navesti, s obzirom da postoji obveza prodavatelja prema njoj, za što osobno sumnja da će ikada biti riješeno.

S obzirom da zahtjeve obveznika za davanjem mišljenja Povjerenstva, u kojima obveznici iskazuju dvojbu predstavlja li povredu ZSSI/21-a neka njihova radnja koja se već dogodila ili određeno ponašanje koje već traje prije podnošenja zahtjeva, Povjerenstvo ne smatra zahtjevom obveznika za davanjem mišljenja u smislu članka 8. ZSSI-a, već osobnim zahtjevom obveznika za pokretanjem postupka za utvrđivanje povreda odredbi navedenog Zakona u smislu članka 41. stavka 4. ZSSI/21-a, u kojem je slučaju dužno pokrenuti postupak, Povjerenstvo je na stručnom radnom sastanku Povjerenstva održanom dana 25. svibnja 2022. Zaključkom broj 711-I-1424-P-286/22-02-24 na osobni zahtjev protiv obveznice Klaudie Barčot, pokrenulo postupak za utvrđivanje povreda odredaba ZSSI/21-a u odnosu na prvi dio upita, odnosno donošenje odluke o odabiru Zagrebačke banke d.d. kao najpovoljnijeg ponuditelja za financiranja projekta rekonstrukcije tržnice Gruž.

Sukladno članku 7. točki d) ZSSI/21-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI/21-a, plaća obveznika je svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI/21-a obnašaju.

Povjerenstvo polazeći od članka 5. stavka 1. točke 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe, pri čemu obveznik ima pravo na ove isplate ako je to ugovorom ili nekim drugim aktom određeno.

Naknade drugih troškova za obnašanje javne dužnosti odnose se primjerice na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, te naknade troškova smještaja u svezi s radnim odnosom (režijski troškovi, najamnina), te obveznik može koristiti stanove, prijevozna sredstva, računala i mobitel, koji su u vlasništvu poslodavca ili ih isti čini dostupnim obvezniku temeljem nekog drugog pravnog osnova (npr. leasing vozila).

Međutim, obveznici nemaju pravo na plaćanje troškova sistematskog zdravstvenog pregleda od pravne osobe u kojoj obnašaju dužnost za vrijeme trajanja radnog odnosa, jer se ne bi radilo o naknadi stvarnih troškova koji bi nastali u obnašanju javne dužnosti.

Slijedom navedenog, Klaudia Barčot, članica Uprave trgovačkog društva SANITAT DUBROVNIK d.o.o. za komunalne djelatnosti ne može uz plaću za obnašanje navedene javne dužnosti primati naknadu troškova sistematskog pregleda, jer se ne radi o troškovima vezanima za obnašanje javne dužnosti, te bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI/21-a.

Međutim, obveznica bi mogla konzumirati policu dodatnog zdravstvenog osiguranja s uključenim preventivnim sistematskim pregledom u dijelu koji je plaćen prije nego što je stupila na dužnost, dok bi mogla koristiti policu dodatnog zdravstvenog osiguranja s uključenim preventivnim sistematskim pregledom, kao i ostali zaposlenici trgovačkog društva SANITAT DUBROVNIK d.o.o. za komunalne djelatnosti, ukoliko ista sama plati iznos od 1.235,00 kn, koliko iznosi premija po radniku po Ugovoru o dobrovoljnom zdravstvenom osiguranju koje je zaključilo navedeno trgovačko društvo.

Člankom 10. stavak 1. ZSSI/21-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane ZSSI-om.

Člankom 11. stavak 3. ZSSI/21-a propisano je da imovinska kartica sadrži podatke o imovini obveznika, njegova partnera i maloljetne djece, stečene po svim pravnim osnovama, dok je stavkom 5. istog članka propisano da podaci o stečenoj imovini obuhvaćaju podatke o nekretninama u knjižnom i izvanknjižnom vlasništvu stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluka suda ili drugog tijela, u postupku naknade za imovinu koja je prijašnjim vlasnicima oduzeta od strane jugoslavenske komunističke vlasti, a koja je prenesena na općenarodnu imovinu, državno, društveno ili zadružno vlasništvo te na drugi način stečenim nekretninama od drugih osoba.

Također, na internetskoj stranici Povjerenstva 15. ožujka 2022. objavljena su Pravila i upute za popunjavanje i podnošenje imovinske kartice kojima je navedeno da je obveznik, ukoliko ima nekretninu u vlasništvu, u imovinskoj kartici dužan navesti približnu tržišnu vrijednost nekretnine u kunama u trenutku podnošenja imovinske kartice temeljem podataka javno dostupnih sa tržišta nekretnina. Nadalje, ako je obveznik stekao nekretninu tijekom obnašanja dužnosti kupoprodajom ili po nekoj drugoj osnovi iz koje je razvidna vrijednost nekretnine, u imovinskoj kartici koju podnosi u rubriku “Približna tržišna vrijednost u trenutku podnošenja imovinske kartice u HRK” unosi cijenu navedenu u kupoprodajnom ugovoru, odnosno u aktu temeljem kojeg je nekretnina stečena.

Slijedom navedenog, obveznica Klaudia Barčot u imovinskoj kartici dužna je navesti stvarnu (približnu) tržišnu cijenu predmetne nekretnine u trenutku podnošenja imovinske kartice, neovisno o činjenici što je u kupoprodajnom ugovoru navedena veća cijena nekretnine, uz napomenu da je ugovorena cijena veća od navedene, ali da tu cijenu nekretnina na tržištu trenutno ne može postići s obzirom da investitor nije izvršio svoje ugovorne obveze.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Klaudia Barčot, putem dostavljene e-mail adrese
2. Objava na internetskoj stranici Povjerenstva
3. Pismohrana